Pod sumnjom da je počinio kazneno djelo prijevare povezane s ratnim profiterstvom, po nalogu Općinskog državnog odvjetništva u Zagrebu policija je u četvrtak ujutro u Virovitici uhitila predsjednika Hrvatskog liječničkog sindikata Ivicu Babića.

Babić je tijekom privođenja djelovao potpuno smireno. Na njegovom licu nije se mogla iščitati nervoza ili zabrinutost. U jednom trenutku čak se i nasmiješio.

Tužitelji sumnjaju da je Babić postao ratni profiter tako što je lažirao medicinsku dokumentaciju po kojoj bi 1992. godine bio zdrav. Babić, tvrde, od rođenja ima problem s okom, no lažiranjem dokumentacije da je bio zdrav prikazao je ozljedu oka kao posljedicu ratnih okolnosti.

Zbraja se iznos za koji je oštetio državu

Bio je mobiliziran u sklopu Vojnog saniteta pa si je po toj osnovi, uz lažno prikazivanje stradavanja, uspio priskrbiti invalidninu i ostale pogodnosti koje idu uz status ratnog vojnog invalida. Sumnja se da je Babić varao državu punih 19 godina, odnosno da je od 1995. godine uzimao nepripadajuću naknadu, koristio porezne olakšice te kupovao i dionice.

Prema našim informacijama Državno odvjetništvo zbraja iznos za koji je oštetio državu. Policija za to vrijeme pretražuje njegov stan i radne prostorije. Kako doznajemo, tužitelji će vjerojatno zatražiti pritvor za Babića da ne bi utjecao na svjedoke.

Babić je u javnosti posljednjih mjeseci poznat kao vođa štrajka liječnika, a prije 20-ak dana ga je liječnik i čelni čovjek Nacionalnog foruma Nikica Gabrić prozvao da je "lažni invalid Domovinskog rata". Tvrdio je da je Babić u ratu pozvan na intervenciju te kako se, dok je izlazio iz vozila Hitne pomoći, poskliznuo i pao na lijevu stranu lica. – Lažirao je nalaze. Ispada da na jedno oko vidi 25 posto, a dobio je od 50 do 60 posto invalidnosti. Pa, kad izgubite cijelo oko, imate samo 33 posto invalidnosti – kazao je tada Gabrić Večernjem listu.

"Prozivke su posljedica Gabrićeve frustracije"

Tada mu je Babić odgovorio da su te prozivke "neosnovane i posljedica Gabrićeve frustracije i kompleksa jer nije bio tamo gdje je trebao biti kada se stvarala Hrvatska". Babića je, nakon odluke Ustavnog suda koji je ukinuo odluku Vlade o uvođenju radne obveze liječnicima, napao i ministar financija Slavko Linić te otkrio koliku ima plaću. – Čovjek koji vodi taj sindikat ima 34 tisuće kuna mjesečnih primanja, a u Hrvatskoj su 34 tisuće kuna godišnja primanja mnogih umirovljenika – kazao je tada Linić.

Babić se rodio u Kupresu 1955. godine, Opću gimnaziju završio je u Valpovu, a Medicinski fakultet u Zagrebu. Po zanimanju je liječnik pulmolog koji je do 1987. godine živio u Travniku, u kojem je radio u bolnici za plućne bolesti pa se preselio u Viroviticu. Godine 1990. kandidirao se na izborima za Sabor kao nezavisni kandidat, ali nije bio izabran. Potom se učlanio u HNS i bio predsjednik Županijske skupštine virovitičko-podravske od 1997. do 2001. godine. Godine 1998. prešao je u SDP iz kojeg se iščlanio godinu poslije.

>>'Babić je lažni ratni invalid, neka me tuži ako je to laž'

>>Gabrić: Liječnici su časni, ali dr. Babić je lažljivac

>>Da je po Babiću, liječnici bi dobili samo golu plaću